Stortingsrepresentant Keshvari (Frp) pågrepet og siktet for grove trusler

Stortingsrepresentant Mazyar Keshvari (Frp) ble i helgen pågrepet og siktet for å ha fremsatt grove trusler. 37-åringen nekter straffskyld.

Stortingsrepresentant Mazyar Keshvari er ilagt besøksforbud og er siktet for å ha fremsatt grove trusler med våpen. Ørn E. Borgen

4. feb. 2019 10:06 Sist oppdatert 5. februar 2019

– Jeg kan bekrefte at politiet pågrep en politiker for utøvelse av trusler i helgen, forteller politiadvokat Tea Sletto Øverseth i Øst politidistrikt til Aftenposten.

Saken ble mandag ettermiddag overført til Lillestrøm politistasjon. Politiinspektør Hilde Bøch Høyer er påtaleansvarlig.

Politiinspektøren bekrefter at de påståtte truslene som førte til pågripelsen ble fremsatt i helgen, og dreier seg om paragraf 263 og 264 i straffeloven.

– Han ble pågrepet natt til søndag på stedet der truslene skal ha blitt fremsatt, sier Bøch Høyer til Aftenposten.

Aftenposten får opplyst fra flere uavhengige kilder at det er Mazyar Keshvari som er siktet.

– Min klient nekter straffskyld og er sykmeldt. Jeg henstiller til pressen om ikke å identifisere ham, sier advokat Bjørn Stordrange.

Frp: Svært alvorlig

Frps stortingsgruppe ble mandag orientert om saken. Til NTB sier partiets parlamentariske leder Hans Andreas Limi:

– Siktelsen mot Keshvari er svært alvorlig. Vi vet han har vært gjennom mye det siste halvåret og at han har hatt det tungt. Nå må politiet få tid til å gjøre jobben sin, sier Limi i en SMS til NTB.

Nær relasjon mellom siktede og fornærmede

Bøch Høyer bekrefter overfor Aftenposten at siktede mandag ble ilagt besøksforbud mot kvinnen som anmeldte truslene:

– Han kan ikke oppsøke fornærmede på noen som helst måte.

– Hva slags type tilknytning er det mellom siktede og fornærmede?

– Det er en nær relasjon mellom dem. Fornærmede er ikke en tilfeldig person, svarer politiinspektøren.

37-åringen ble i fjor politianmeldt og siktet for grovt bedrageri i forbindelse med innlevering av fiktive reiseregninger til Stortinget.

Politiet avkrefter at det er noen sammenheng mellom trusselsaken, bedragerianmeldelsen eller Keshvari verv som varamann for finansminister Siv Jensen.

Politiet: – Verbale trusler med våpen

– Nå skal vi gjøre oss ferdig med vitneavhør og en gjennomgang av beslag. Så får vi se om de har tilknytning til de straffbare handlingene, sier politiinspektør Bøch Høyer.

– Hva slags type trusler ble fremmet?

– Det er påstått at det har fremkommet verbale trusler med våpen, svarer Bøch Høyer.

Politiinspektøren ønsker ikke å kommentere hva slags type våpen det dreier seg om.

Siden saken dreier seg om en folkevalgt i landets lovgivende forsamling, ble også Politiets sikkerhetstjeneste (PST) orientert om saken i helgen.

Fakta Straffelovens paragraf 263 og 264 § 263 Trusler Den som i ord eller handling truer med straffbar adferd under slike omstendigheter at trusselen er egnet til å fremkalle alvorlig frykt, straffes med bot eller fengsel inntil 1 år. § 264 Grove trusler Grove trusler straffes med fengsel inntil 3 år. Ved avgjørelsen av om trusselen er grov skal det særlig legges vekt på om den er rettet mot en forsvarsløs person, om den er fremsatt uprovosert eller av flere i fellesskap, og om den er motivert av fornærmedes hudfarge, nasjonale eller etniske opprinnelse, religion, livssyn, homofile orientering eller nedsatte funksjonsevne. Vis mer

Vara for finansministeren

Keshvari er fast møtende vararepresentant for finansminister Jensen (Frp) siden oktober 2013.

I midten av oktober i fjor skrev Aftenposten at Keshvari, som representerer Oslo Frp på Stortinget, har levert udokumenterte reiseregninger for 290.000 kroner siden høsten 2016.

Som en følge av avsløringen trakk Keshvari seg som leder for Oslo Frp.

Keshvari ble sykmeldt etter hendelsen, men var tilbake på Stortinget i midten av desember.

Mandag ble han igjen sykmeldt på ubestemt tid.

Carl I. Hagen møtte for Keshvari i fjor høst. Nå er Frp-nestoren klar til å steppe inn igjen.

Les også Politiet om Keshvari-etterforskningen: – Kommer til å ta tid

Ikke fremstilt for varetekt

Keshvari ble pågrepet sent lørdag og satt nesten ett døgn i politiarresten før han fikk reise hjem søndag.

Politiet valgte ikke å fremstille ham for varetektsfengsling mandag.

Nyhetsredaktør Tone Tveøy Strøm-Gundersen i Aftenposten sier dette om hvorfor avisen nå velger å navngi stortingsrepresentanten:

– Når en stortingsrepresentant med en så viktig samfunnsrolle siktes for så grove forhold, mener vi at offentligheten har interesse av å kjenne til vedkommendes identitet. Det er viktig å understreke at politiet er på et tidlig stadium i etterforskningen. Aftenposten vil følge denne saken tett for å få frem alle perspektiver, sier Strøm-Gundersen.